Befondsing van Zuma se dogter se tv-reeks bevraagtekenGugulethu Zuma. Foto: Twitter ANC-lede in die provinsiale wetgewer het egter die eThekwini Metro munisipaliteit verdedig en gesê die televisiereeks het baie gedoen om Durban se beeld te poets. Vrae oor die reeks, waarvan Gugulethu Zuma een van die uitvoerende vervaardigers is, is gevra tydens ŉ debat oor die departement van ekonomiese ontwikkeling en toerisme se begroting. Die begroting is deur die LUR, Mike Mabuyakhulu, voorgelê. Happy Khuzwayo van die National Freedom Party het gesê die party is bekommerd omdat die KwaZulu-Natalse Filmkommissie, wat deur die departement befonds word, nie genoeg geld kry om ontluikende talent in die bedryf te ondersteun nie. “Ons is ook bekommerd omdat die regering befondsingsgeleenthede toeken aan mense wat reeds gevestigde politieke verbintenisse in die ANC het,” het Khuzwayo gesê. “ŉ Goeie voorbeeld is die finansiële ondersteuning wat aan Uzalo gegee word, wat deur pres. Zuma se dogter vervaardig word. Die ANC-geleide eThekwini munisipaliteit het R5 miljoen vir hierdie drama gegee.” Die ANC se Sibonisa Duma het teruggekap en gesê Gugu Zuma het voordeel getrek uit ŉ projek om ongelykhede van die verlede reg te stel en sy kan nie uitgesluit word net omdat sy die president se dogter is nie. “Julle mag dalk dink dit is verkeerd dat Gugu Zuma ondersteun word weens haar van, maar julle moet dieper kyk. Sy is op Nkandla gebore. Sy is deel van ŉ plattelandse gemeenskap en is ŉ individu op haar eie.” Mabuyakhulu het Khuzwayo beskuldig hy kyk nie na die voordele om die televisiereeks te ondersteun nie, wat insluit om Durban en KwaZulu-Natal se beeld vir rolprentdoeleindes te poets. Uzalo is vir die eerste keer in Februarie 2015 in KwaMashu verfilm en die eerste episode het ongeveer vyf miljoen kykers gelok. Die ander twee vervaardigers is Duma ka Ndlovu en Pepsi Pokane.